MT Il-Ġurnal Uffiċjali tal-Unjoni Ewropea C 348/13

Rapport Finali tal-Uffiċjal tas-Seduta (1)

Derivattivi tar-Rati tal-Imgħax fil-Yen (YIRD)

(AT.39861)

(2016/C 348/09)

Fit-12 ta’ Frar 2013, il-Kummissjoni Ewropea bdiet proċedimenti skont l-Artikolu 11(6) tar-Regolament (KE) Nru 1/2003 (2) kontra UBS AG, UBS Securities Japan Co., Ltd., The Royal Bank of Scotland Group plc, The Royal Bank of Scotland plc, Deutsche Bank Aktiengesellschaft, Citigroup Inc., Citigroup Global Markets Japan Inc., JPMorgan Chase & Co, JPMorgan Chase Bank, National Association, J.P. Morgan Europe Limited, R.P., Martin Holdings Ltd, u Martin Brokers (UK) Ltd, (flimkien il-“partijiet li għażlu r-riżolviment”).

Fid-29 ta’ Ottubru 2013, il-Kummissjoni Ewropea bdiet proċedimenti skont l-Artikolu 11(6) tar-Regolament (KE) Nru 1/2003 kontra ICAP plc, ICAP Management Services Limited u ICAP New Zealand Limited (“ICAP”) (3).

Wara diskussjonijiet dwar riżolviment u sottomissjonijiet dwar riżolviment skont l-Artikolu 10a(2) tar-Regolament (KE) Nru 773/2004 (4), il-Kummissjoni Ewropea adottat Dikjarazzjoni ta’ Oġġezzjonijiet (“DO”) fid-29 ta’ Ottubru 2013 indirizzata lill-partijiet li għażlu r-riżolviment, li tgħid li huma kienu pparteċipaw, bejn l-2007 u l-2010, f’wieħed jew iktar minn seba’ ksur bilaterali tal-Artikolu 101 tat-Trattat dwar il-Funzjonament tal-Unjoni Ewropea u l-Artikolu 53 tal-Ftehim ŻEE, distinti u separati minn xulxin.

Is-seba’ ksur bilaterali jikkonċerna d-Derivattivi tar-Rati tal-Imgħax fil-Yen Ġappuniż (“YIRD”), irreferenzjati għall-LIBOR tal-Yen Ġappuniż u fil-każ ta’ ksur wieħed, anki YIRDs referenzjati għat-TIBOR tal-Euroyen. Il-partijiet ippruvaw jinfluwenzaw il-livelli tal-LIBOR tal-Yen u/jew tat-TIBOR tal-Euroyen permezz tad-diskussjoni dwar id-direzzjoni jew il-livell ta’ rata jew rati li mill-inqas wieħed mill-banek għandu jressaq lill-British Bankers’ Association u/jew lill-Japanese Bankers’ Association għall-kalkolu tal-LIBOR tal-Yen u/jew tat-TIBOR tal-Euroyen sabiex jaffettwa b’mod pożittiv il-pożizzjonijiet ta’ negozjar tal-banek għal derivattivi li jużaw dawn ir-rati f’termini ta’ sald tagħhom.

It-tweġibiet rispettivi tal-partijiet li għażlu r-riżolviment għad-DO ikkonfermaw li d-dikjarazzjoni kienet tirrifletti l-kontenut tas-sottomissjonijiet tagħhom għar-riżolviment.

Skont l-Artikolu 16 tad-Deċiżjoni 2011/695/UE, jien eżaminajt jekk l-abbozz tad-deċiżjoni indirizzat lill-Partijiet jirrigwardax biss l-oġġezzjonijiet li fir-rigward tagħhom il-Partijiet ingħataw l-opportunità li jesprimu l-fehmiet tagħhom, u jien wasalt għal konklużjoni pożittiva.

Fid-dawl ta’ dak li ntqal hawn fuq, u waqt li nieħu inkonsiderazzjoni li l-partijiet ma bagħtuli l-ebda talba jew ilment (5), inqis li l-eżerċizzju effettiv tad-drittijiet proċedurali tal-partijiet kollha f’dan il-każ ġew irrispettati.

Brussell, id-29 ta’ Novembru 2013. Joos STRAGIER

(1) Skont l-Artikoli 16 u 17 tad-Deċiżjoni 2011/695/UE tal-President tal-Kummissjoni Ewropea tat-13 ta’ Ottubru 2011 dwar il-funzjoni u t-termini ta’ referenza tal-uffiċjal tas-seduta f’ċerti proċedimenti dwar il-kompetizzjoni (ĠU L 275, 20.10.2011, p. 29).

(2) Ir-Regolament tal-Kunsill (KE) Nru 1/2003 tas-16 ta’ Diċembru 2002 fuq l-implimentazzjoni tar-regoli tal-kompetizzjoni mniżżlin fl-Artikoli 81 u 82 tat-Trattat (ĠU L 1, 4.1.2003, p. 1).

(3) Il-proċeduri legali kontra ICAP għadhom għaddejjin.

(4) Ir-Regolament tal-Kummissjoni (KE) Nru 773/2004 tas-7 ta’ April 2004 dwar it-tmexxija ta’ proċeduri mill-Kummissjoni skont l-Artikolu minn 81 u 82 tat-Trattat tal-KE (ĠU L 123, 27.4.2004, p. 18).

(5) Skont l-Artikolu 15(2) tad-Deċiżjoni 2011/695/UE, il-partijiet għall-proċedimenti f’każijiet ta’ kartell li jieħdu sehem f’diskussjonijiet ta’ riżolviment skont l-Artikolu 10a tar-Regolament (KE) Nru 773/2004, jistgħu jirrikorru għall-uffiċjal tas-seduta fi kwalunkwe stadju tal-proċedura ta’ riżolviment sabiex ikun żgurat il-ħarsien effettiv tad-drittijiet proċedurali tagħhom. Ara wkoll il-paragrafu 18 tal-Avviż tal-Kummissjoni 2008/C-167/01 dwar kif jitmexxew il-proċedimenti ta’ riżolviment f’konsiderazzjoni tal-adozzjoni ta’ Deċiżjonijiet skont l-Artikolu 7 u l-Artikolu 23 tar-Regolament tal-Kunsill (KE) Nru 1/2003 għall-każijiet ta’ kartell, ĠU C 167, 2.7.2008, p. 1.